b'\n_START_ARTICLE_\nNeiti Marple (vuoden 1984 televisiosarja)\n_START_SECTION_\nTaustatietoa\n_START_PARAGRAPH_\nChristie ei koskaan ollut j\xc3\xa4rin kiinnostunut televisiosta. BBC:n tuottaja Pat Sandys otti yhteytt\xc3\xa4 Prichardiin ja Christien perikuntaan 1980-luvun alkupuolella. H\xc3\xa4nell\xc3\xa4 oli seikkaper\xc3\xa4iset suunnitelmat romaanien Mykk\xc3\xa4 todistaja ja Seitsem\xc3\xa4n kellon arvoitus kuvaamiseksi. Vaikka niiden saama kritiikki ei ollutkaan my\xc3\xb6nteinen, televisionkatselijat pitiv\xc3\xa4t niist\xc3\xa4 ja seuraavaksi vuorossa oli Tommy ja Tuppence novellikokoelmaan Rikos yhdist\xc3\xa4\xc3\xa4 perustuva televisiosarja. Se menestyi niin hyvin, ett\xc3\xa4 BBC sai vihdoin luvan tuottaa neiti Marplesta kertovan televisiosarjan. _NEWLINE_Joan Hickson oli n\xc3\xa4ytellyt 1945 Christien n\xc3\xa4ytelm\xc3\xa4ss\xc3\xa4 Appointment with Death. Christie oli niin vaikuttunut, ett\xc3\xa4 l\xc3\xa4hetti Hicksonille viestin \xe2\x80\x99Toivon, ett\xc3\xa4 jonain p\xc3\xa4iv\xc3\xa4n\xc3\xa4 esitt\xc3\xa4isit minun neiti Marpleani\xe2\x80\x99.\n_START_SECTION_\nTuotanto\n_START_PARAGRAPH_\nBBC:n tuottaja Guy Slater valitsi neiti Marplen rooliin Hicksonin. Sarjan kuvaukset alkoivat 1983 ja kuvauspaikkoina olivat muun muassa Norfolk, Devon, Barbados, Oxfordin ymp\xc3\xa4rist\xc3\xb6. Sarjan St. Mary Meadin\xc3\xa4 oli Nether Wallopin kaupunki Hampshiressa. Nelj\xc3\xa4nnest\xc3\xa4 jaksosta alkaen George Gallaccio korvasi Slaterin tuottajana. P\xc3\xa4\xc3\xa4asiassa tyylillisist\xc3\xa4 syist\xc3\xa4 kaikki jaksot sijoittuvat 1940-luvun loppupuolelle (tosin muutamat viimeisimmist\xc3\xa4 jaksoista n\xc3\xa4ytt\xc3\xa4v\xc3\xa4t sijoittuvan 1950-luvulle)._NEWLINE_Lomahotellin murhat -jakson j\xc3\xa4lkeen Hickson vannoi, ettei tekisi en\xc3\xa4\xc3\xa4 uusia jaksoja, mutta h\xc3\xa4net saatiin ylipuhuttua tekem\xc3\xa4\xc3\xa4n viel\xc3\xa4 puuttuvat jaksot 1991 ja 1992._NEWLINE_Tunnuss\xc3\xa4velm\xc3\xa4n s\xc3\xa4velsiv\xc3\xa4t Ken Howard ja Alan Blaikley.\n_START_SECTION_\nVastaanotto\n_START_PARAGRAPH_\nEnsimm\xc3\xa4inen jakso sain innostuneen vastaanoton kriitikoilta. The Times kirjoitti \xe2\x80\x9dkun katsomisen aloittaa, sit\xc3\xa4 ei voi lopettaa\xe2\x80\x9d. Sunin mukaan sarja oli \xe2\x80\x9dmukaansatempaava ja laatuluokkaa\xe2\x80\x9d. The Daily Telegraph kehui Joan Hicksonin loistavaa tulkintaa, eritt\xc3\xa4in hyvi\xc3\xa4 n\xc3\xa4yttelij\xc3\xa4valintoja ja erinomaista kuvausta. Muiden jaksojen arvostelut olivat yht\xc3\xa4 positiivisia._NEWLINE_Alan McKeen mielest\xc3\xa4 (Museum of Broadcast Communications) sarja on hyv\xc3\xa4 esimerkki 1980-luvulla suositusta menneen maailman kuvauksesta. Siin\xc3\xa4 yhdistyv\xc3\xa4t Viktorian ajan moraalik\xc3\xa4sitykset ja siistitty versio Englannin historiasta. Tapahtumat sijoittuvat tavallisesti maaseudulle ja englantilainen arkkitehtuuri ja kartanot ovat n\xc3\xa4kyv\xc3\xa4sti esill\xc3\xa4. Monien muiden BBC-sarjojen tavoin tuotanto on moitteetonta ja puvut, lavasteet, talot, autot, hiukset ja meikkaus ovat \xe2\x80\x99ruhtinaallisia\xe2\x80\x99._NEWLINE_McKee kehuu sarjaa my\xc3\xb6s siit\xc3\xa4, ett\xc3\xa4 \xe2\x80\x9dse on niin uskollinen l\xc3\xa4hdemateriaalille kuin vain voi olla. Neiti Marple ei itse jahtaa rikollisia kuten Margaret Rutherford teki Neiti Marple -elokuvasarjassa. Eik\xc3\xa4 kirjojen nimi\xc3\xa4 ole muutettu myyvemm\xc3\xa4n tuntuisiksi._NEWLINE_Mit\xc3\xa4 Hicksoniin tulee, niin h\xc3\xa4nt\xc3\xa4 kuvataan usein \xe2\x80\x99t\xc3\xa4ydellikseksi\xe2\x80\x99 neiti Marpleksi \xe2\x80\x93 niin kuin Agatha Christie olisi h\xc3\xa4net kuvitellut. Hickson itse on sit\xc3\xa4 mielt\xc3\xa4, ett\xc3\xa4 h\xc3\xa4n sai OBE:n arvonimen, koska kuningatar Elisabet II piti eritt\xc3\xa4in paljon sarjasta ja Hicksonista neiti Marplena.'